|  |
| --- |
| André Myhrer (2008) |
|  |
| Pronks | 2010 | slaalom |
| Kuld | 2018 | slaalom |

**André Myhrer** (sündinud 11. jaanuaril 1983 Bergsjös) on Rootsi mäesuusataja, olümpiavõitja.

Esimest korda osales ta maailmameistrivõistlustel siis, kui ta polnud veel ainsalgi maailma karikasarja etapil osalenud. 16. veebruaril 2003 võistles ta Šveitsis Sankt Moritzis maailmameistrivõistlustel slaalomis, aga katkestas avalaskumisel.

Teist korda osales ta maailmameistrivõistlustel 12. veebruaril 2005 Itaalias Bormios slaalomis ja saavutas 5. koha oma kaasmaalase Markus Larssoni järel. See on seni tema parim maailmameistrivõistluste tulemus.

Ta oli 2006. aasta taliolümpiamängudel Torinos slaalomis neljas. Kolmikvõit läks austerlastele Benjamin Raichile, Reinfried Herbstile ja Rainer Schönfelderile, Myhrer jagas neljandat kohta jaapanlase Kentaro Minagawaga.

Kodumaal Åres toimunud 2007. aasta maailmameistrivõistlustel võistles Myhrer kahel distantsil. 14. veebruaril oli ta suurslaalomis 20. ja 17. veebruaril slaalomis 22.

Prantsusmaal Val d'Isere'is toimunud 2009. aasta maailmameistrivõistlustel katkestas Myhrer nii suurslaalomi kui ka slaalomi juba esimesel laskumisel.

2010. aasta taliolümpiamängudel Kanadas Vancouveris sai Myhrer slaalomis pronksmedali. Kuldmedal läks itaallasele Giuliano Razzolile, hõbemedal horvaat Ivica Kostelićile. Vancouveris startis ta ka suurslaalomis, aga katkestas teise laskumise.

Saksamaal Garmisch-Partenkirchenis toimunud 2011. aasta maailmameistrivõistlustel tuli Myhrer 20. veebruaril slaalomis 10. kohale.

2014. aasta taliolümpiamängudel Sotšis võistles Myhrer ainult slaalomis, kus katkestas.

2018. aasta taliolümpiamängudel Pyeongchangis tuli ta slaalomis olümpiavõitjaks.

Maailma karikasarjas osales Myhrer esimest korda 25. jaanuaril 2004 Kitzbühelis slaalomis, kus ta võistlus ebaõnnestus, sest ta sõitis rajalt välja. Kuid juba ülejärgmisel päeval saavutas ta Austrias Schladmingis slaalomis 13. ja 8. veebruaril Šveitsis Adelbodenis 11. koha. 5. detsembril 2004 oli ta USA-s Beaver Creekis slaalomis juba viies. Esimest korda jõudis ta poodiumile 25. jaanuaril 2005 Schladmingis, kus oli slaalomis kolmas.

Esialgu võistles Myhrer üksnes slaalomis, aga hiljem hakkas sõitma ka suurslaalomit. Seal ei ole saavutused siiski nii head olnud, näiteks katkestas ta oma seitse esimest MK-etappi ja alles 16. detsembril 2007 sai kirja 9. koha.

Myhrer võitis esimese maailma karikasarja etapi slaalomis 3. detsembril 2006 Beaver Creekis.

Saavutused
----------

###  Olümpiamängudel

* 2010 Kanada Vancouveris
	+ pronksmedal slaalomis
* 2018 Lõuna-Korea Pyeongchangis
	+ **olümpiavõitja** slaalomis

### Maailmameistrivõistlustel

* 2013 Austria Schladmingis
	+ Hõbe hõbemedal võistkonnavõistluses
* 2015 Ameerika Ühendriigid Beaver Creekis
	+ Pronks pronksmedal võistkonnavõistluses
* 2017 Šveits Sankt Moritzis
	+ Pronks pronksmedal võistkonnavõistluses

### Maailma karikasarjas

* Slaalomi karikas
	+ **1. koht**: **2012**
	+ 3. koht: 2011, 2018

André Myhrer on osalenud (seisuga 25. märts 2018) 229 maailma karikasarja etapil ja jõudnud esikolmikusse 27 korda, millest kaheksa korda võitjana.

#### Maailma karikasarja etapivõidud

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2006 | 3. detsember | Beaver Creek |  USA | slaalom |
| **2.** | 2011 | 6. jaanuar | Zagreb |  Horvaatia | slaalom |
| **3.** | 2012 | 11. märts | Kranjska Gora |  Sloveenia | slaalom |
| **4.** | 2012 | 18. märts | Schladming |  Austria | slaalom |
| **5.** | 2012 | 11. november | Levi |  Soome | slaalom |
| **6.** | 2016 | 20. märts | Sankt Moritz |  Šveits | slaalom |
| **7.** | 2017 | 18. märts | Aspen |  USA | slaalom |
| **8.** | 2018 | 1. jaanuar | Oslo |  Norra | paralleelslaalom |

Vaata ka
--------

* Mäesuusatamine 2006. aasta taliolümpiamängudel
* Mäesuusatamine 2010. aasta taliolümpiamängudel
* Mäesuusatamine 2018. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **André Myhrer** |

* André Myhreri koduleht
* André Myhrer FIS-i kodulehel (inglise)
* André Myhrer ski-db.com-is